Procurorii DIICOT - Biroul Teritorial Vaslui au efectuat, marți, percheziții la România TV, un angajat al postului, Emanoil Petrea, în vârstă de 49 de ani, fiind reținut pentru săvârșirea infracțiunii de pornografie infantilă, scrie Agerpres.

Potrivit unor surse judiciare, Emanoil Petrea este un fost ofițer SPP, în prezent fiind angajat în funcția de administrator la România TV.

Conform unui comunicat al DIICOT, în perioada 2013-2015, Emanoil Petrea a produs, deținut și stocat pe sisteme informatice și medii de stocare (telefoane, tablete, hard-uri) materiale pornografice care prezentau mai multe minore cu vârste cuprinse între 13-16 ani.

În urma cercetărilor efectuate în cauză au fost identificate materiale pornografice cu mai multe minore în timp ce întrețineau raporturi sexuale atât cu Emanoil Petrea, cât și cu alte persoane de sex masculin sau aveau un comportament sexual explicit.

Anchetatorii au efectuat, marți, trei percheziții la domiciliul lui Emanoil Petrea situat în municipiul București, la locul său de muncă actual, precum și la casa sa de vacanță din județul Vaslui, ocazie cu care au fost ridicate sisteme informatice și medii de stocare (telefoane, tablete, hard-uri, camere video).

Acțiunea a fost efectuată împreună cu ofițeri de poliție judiciară din cadrul Serviciului de Combatere a Criminalității Organizate - Vaslui și Brigăzii de Combatere a Criminalității Organizate București. Suportul tehnic a fost asigurat de către Direcția Operațiuni Speciale.

Emanoil Petrea va fi prezentat Tribunalului Vaslui cu propunere de arestare preventivă pentru o perioadă de 30 de zile.